Tønnes Silset

Tønnes Silset (1880–1951) var en norsk politiker og bonde på Namdalseid.

Han vokste opp på Eide på Nordmøre. Han gikk Nordmøre amtsskole under bestyrelse av O.K. Skuggevik, deretter Romsdals amts landbruksskole på Gjermundnes. Han arbeidet noen år som gårdsbestyrer og kontrollassistent på Østlandet og som landbruksskolelærer på Gjermundnes.

Han giftet seg i 1905 med Olga Aagaard (Staven) (1876–1968) fra Namdalseid. I 1907 kjøpte de gården Hanemo i hennes hjembygd. Silset var en dyktig agronom, og i løpet av 30 år fordoblet han dyrkningsarealet, avlingen og husdyrbesetningen på gården.

Han var ordfører i Namdalseid herred i periodene 1917–1922, 1926–1931 og 1935–1937. I sin siste periode var han også formann i fylkestinget (fylkesordfører) i Nord-Trøndelag. Silset representerte først partiet Venstre, men tilhørte den organiserte bondebevegelsen som omkring 1920 fulgte med over til Bondepartiet.

Han var formann i Innherred krets av Norges Bondelag. Han var styreformann for Nord-Trøndelag Elektrisitetsverk og tresliperiet AS Folla, som fylkeskommunen eide, og tillitsmann i flere andre bedrifter.

I 1941, under okkupasjonen, ble han utnevnt til ordfører på Namdalseid, men ble fritatt fra vervet ved utgangen av året. Mot slutten av okkupasjonen kom han i et slikt motsetningsforhold til NS og tyskerne at han måtte rømme til Sverige.

Tønnes og Olga Silset fikk seks barn. Olga var, som sin mann, samfunnsengasjert. Hun la ned et stort arbeid for sanitets- og bondekvinnebevegelsene. Deres sønn Trygve Silset (1908–2009) ble også ordfører på Namdalseid.

Tønnes Silset ble i 1951 tildelt Kongens fortjenstmedalje i gull.

Referanser 

Ordførere i Namdalseid
Sp-ordførere i Nord-Trøndelag
Venstre-ordførere i Nord-Trøndelag
Fylkesordførere i Nord-Trøndelag
Kongens fortjenstmedalje i gull
Norske bønder
Personer fra Eide kommune